b'\n_START_ARTICLE_\nPaavo Leskinen\n_START_PARAGRAPH_\nPaavo Leskinen (2. toukokuuta 1895 Kuopio \xe2\x80\x93 5. maaliskuuta 1952 Lappeenranta) oli suomalainen maalari ja Suomen Kansan Demokraattisen Liiton kansanedustaja. _NEWLINE_Leskisen vanhemmat olivat ty\xc3\xb6mies Paavo Leskinen ja Vilhelmiina Mykk\xc3\xa4nen. H\xc3\xa4n k\xc3\xa4vi kansakoulun ja oli posteljoonina Lappeenrannassa. H\xc3\xa4n oli Suomen sis\xc3\xa4llissodan aikana Lappeenrannan postikonttorin hoitajana ja h\xc3\xa4net tuomittiin sodan j\xc3\xa4lkeen vankilaan poliittisista syist\xc3\xa4. Leskinen oli vangittuna poliittisista syist\xc3\xa4 eri aikoina yhteens\xc3\xa4 noin 11 vuotta. Viimeksi h\xc3\xa4n toimi Lappeenrannassa maalarina ja Kansan Ty\xc3\xb6-lehden konttorinhoitajana. _NEWLINE_Leskinen oli kansanedustajana 1945\xe2\x80\x931952 edustaen Kymen l\xc3\xa4\xc3\xa4nin l\xc3\xa4ntist\xc3\xa4 vaalipiiri\xc3\xa4 1945\xe2\x80\x931948 ja Kymen l\xc3\xa4\xc3\xa4nin vaalipiiri\xc3\xa4 1948\xe2\x80\x931952. H\xc3\xa4n kuoli kesken edustajakautensa ja h\xc3\xa4nen tilalleen eduskuntaan tuli SKDL:n Eino Rannikkoluoto. H\xc3\xa4n oli presidentin valitsijamiehen\xc3\xa4 vuoden 1950 presidentinvaalissa. Leskinen oli Lappeenrannan kaupunginvaltuuston j\xc3\xa4senen\xc3\xa4 ja h\xc3\xa4n toimi my\xc3\xb6s Kulutusosuuskuntien keskusliiton hallintoneuvoston ja Suomi\xe2\x80\x93Neuvostoliitto-Seuran valtuuston varapuheenjohtajana. _NEWLINE_Paavo Leskinen oli naimisissa vuosina 1920 Enny Emilia Nuutisen kanssa.'